
תקנות הטיס (הפעלת כלי טיס וכללי טיסה)(תיקון), התשס"ה-2004

היו"ר שלום שמחון:

	שלום לכולם, אני מתכבד לפתוח את הישיבה. על סדר היום - תקנות הטיס (הפעלת כלי טיס וכללי טיסה)(תיקון).

צביה בלאו:

	 בשנים האחרונות היו הרבה תאונות אוויריות ולכן ארגון התעופה הבינלאומי - ה-ICAO - ערך תוכנית מסוימת שמטרתה הפחתת התאונות. התוכנית  כללה מחקר, לימוד, מעקב, הדרכה והמלצה לשינוי חקיקה. אימצנו את רוב ההמלצות של ה-ICAO והן הוכנסו בתקנות ההפעלה. 

	תיקון תקנה 1 - 1. בתקנה 1 לתקנות הטיס (הפעלת כלי טיס וכללי טיסה), התשמ"ב-1981 (להלן - התקנות העיקריות), אחרי הגדרת "מנהל הרשות" יבוא:

	"מנוע טורבינה" - לרבות מנוע מסוג טורבו פרופלר".

	  תקנה 1 היא תקנה טכנית - הוספת הגדרה של מנוע טורבינה, שמופיע בהמשך התקנות. 

היו"ר שלום שמחון:

	האם יש הערות לתקנה זו?

עמרי טלמון:

	התיקון הטכני הזה הוא מוקש שייצא אחר כך. מנוע טורבינה, מנוע טורבו פרופלר ומנוע בוכנה של שלושה מנועים הם שונים לחלוטין עם אפיונים שונים לחלוטין ולכן אי אפשר לבלבל ביניהם. אם רוצים להגדיר, אזי צריך להגדיר בנפרד מנוע בוכנה עם פרופלר ומנוע טורבינה. פה לא מדובר רק בשינוי טכני, אלא שינוי מהותי מאוד. 

היו"ר שלום שמחון:

	אם אין עוד הערות, אנחנו מאשרים את תקנה 1.

צביה בלאו:

	  תקנה 2 -  "אחרי תקנה 25 לתקנות העיקריות יבוא:
		
"מערכת מוטסת למניעת התנגשות" - 	25א. (א) החל ביום כ' בטבת התשס"ה (1 בינואר 2005), לא יפעיל אדם אווירון המונע במנוע טורבינה שהמסה המירבית המורשית לו להמראה (MTOM) עולה על 5,700 ק"ג או המורשה לשאת 20 נוסעים או יותר, אלא אם הוא מצויד במערכת Airborne Collision Avoidance System (בתקנה זו - מערכת ACAS II).

	(ב) מערכת ה- ACAS II	 תופעל בהתאם להוראות המתאימות בכרך 4 לנספח 10 לאמנה. 


	(ג) הוראות תקנות משנה (א) ו-(ב) לא יחולו על אווירון המופעל לפי פרק 13.

אליעזר כהן:

זו מערכת שנמצאת כמעט בכל אווירון.

עמרי טלמון:

	יש לי הערה לניסוח ולא לתוכן. כאן מדובר על תקנה שתיכנס לתוקף בעוד 30 יום ורוצה שיתקינו מערכת של 100,000 דולר על מטוס כבר בעוד שלושה ימים. זה לא מצלצל טוב. 

אודי זוהר:

	זה סמנטי, כי החברות הרלוונטיות יודעות מזה כבר תקופה ארוכה. 

עמרי טלמון:

	לכן אמרתי שהנוסח כפי שהוא קצת מצחיק. 

אתי בנדלר:

	 אם אתה אומר שיידעת אותם, זה טוב, אבל אי אפשר להטיל חובה חוקית שיש לה עלות כל כך גבוהה בהתרעה כל כך קצרה. 

צביה בלאו:

	  זמן ההיערכות הוא שלושים יום מיום הפרסום. 

יואב לבנה:

	החברות יודעות מזה לפחות שמונה חודשים.

לאה ורון:

	 השר העביר את מכתבו לוועדה ב-15 בדצמבר, משמע שזה לא מונח הרבה זמן כאן.

אודי זוהר:

	לא אמרתי שזה מונח אצלכם, אלא שיודעים מזה כבר הרבה זמן.

היו"ר שלום שמחון:

	אם זה כך, נכתוב שזה יהיה בתוקף מה-1 במרץ 2005. בכפוף לזה אנחנו מאשרים את תקנה 2.


צביה בלאו:

תקנה 3 - "הוספת תקנה 48א -  אחרי תקנה 48 לתקנות העיקריות יבוא:

"העברת תפקידים וחובות בהסכם חכירה בין מדינות" - 48א.
(א) בהתאם לאמור בסעיף 83 תוספת (Article 83 bis) לאמנה, כפי
שתוקנה ב-6 באוקטובר 1980, מדינת ישראל (להלן - המדינה) רשאית,
בהסכם בכתב בין המדינה למדינה חברה אחרת (להלן - המדינה החברה)
ובכפוף לתנאים של ההסכם - 

(1) להעביר למדינה החברה את התפקידים והחובות של
המדינה, כולם או מקצתם, לפי סעיפים 12, 30, 31 ו-(a)32 
לאמנה כמדינת רישום של כלי טיס אחד או יותר הרשומים
במדינה והמופעלים בהתאם להסכם חכירה, שכר או חילופין lease, charter or interchange))
 של כלי טיס או כל הסדר דומה אחר בידי מפעיל שמקום העסק העיקרי שלו, או אם אין לו מקום עסק כאמור - מושב הקבע שלו, נמצא במדינה החברה;

(2) לקבל על עצמה לבצע את התפקידים והחובות, כולם או 
מקצתם, של המדינה החברה לפי סעיפם 12, 30, 31 ו-(a)32
לאמנה כמדינת רישום של כלי טיס אחד או יותר הרשומים
במדינה החברה והמופעלים בהתאם להסכם חכירה, שכר או
חילופין של כלי טיס או כל הסדר דומה אחר, בידי מפעיל
שמקום העסק העיקרי שלו, או אם אין לו מקום עסק כאמור -
מושב הקבע שלו, נמצא במדינה. 

		(ב) כל תפקיד או חובה שהועברו לפי תקנת משנה (א) - 

				(1) למדינה חברה - ניתן, בהסכם בכתב בין המדינה לבין
המדינה החברה ובכפוף לתנאים של ההסכם, להעבירם חזרה
למדינה;

(2) למדינה - ניתן, בהסכם בכתב בין המדינה לבין המדינה
החברה ובכפוף לתנאים של ההסכם, להעבירם חזרה למדינה
החברה.

		(ג) כל תנאי של ההסכם כאמור בתקנת משנה (ב) ניתן לבטל או לתקן בהסכם
בכתב בין הצדדים להסכם.

(ד) כל זמן שהסכם לפי תקנת משנה (א)(1) או (ב)(2) עומד בתוקף, התפקידים
והחובות המפורטים בו לא יבוצעו בידי המדינה או מי מטעמה בזיקה לכלי הטיס
המפורטים בהסכם. 

(ה) כל זמן שהסכם לפי תקנת משנה (א)(2) או (ב)(1) עומד בתוקף, התפקידים
והחובות המפורטים בו יבוצעו בידי המדינה או מי מטעמה בזיקה לכלי הטיס
המפורטים בהסכם.

היו"ר שלום שמחון:

	האם יש הערות לתקנה 3?


גדעון ארנון:

	הייתי שמח ללמוד את זה. 

צביה בלאו:

	  אני אקרא את דברי ההסבר: צוות מבדק ICAO המליץ למשרד התחבורה, בין היתר, לתת מענה בחיקוקי הטיס של ישראל לסוגיית החכירה של כלי טיס כפי שזו באה לידי ביטוי ב-Article 83 bis - שהוא סעיף תוספת בסעיף 83 לאמנת שיקגו. נושא החכירה אינו מוזכר בחוק הטיס 1927, אך מוזכר בתקנות ההפעלה, לרבות אזכורו של  Article 83 bis. 

על מנת לאפשר למפעילים הפועלים מרוח פרקים 11, 12 ואחרים להתקשר בהסכמי חכירה, ממוקמת התקנה החדשה -  48א - בפרק "ההוראות הכלליות" , שהוא הפרק השני של תקנות ההפעלה. 

נוסח התקנות המוצעות הוא אימוץ של התקנות האיריות. משרד המשפטים אישר לנו את הנוסח. 

מדובר על כללים של שמירת כללי אוויר, ציוד אלחוט במטוס , תעודות כושר טיסה ורשיונות חבר העובדים. 

אודי זוהר:

	בעצם אנחנו "מגיירים"  בפועל את מה שאנחנו עושים בהסכמי החכירה עם מדינות חברות. העירו לנו שזה לא מופיע בתקנות ולכן הכנסנו את זה לתקנות. 

דורון קרני:

	זה אומר איך טכנית מחכירים מטוס? לא ברורה לי המהות מאחורי הטרמינולוגיה. 

היו"ר שלום שמחון:

	 אנחנו מאשרים את תקנה 3. 

	אני רוצה להציע כבר עתה את מה שאציע בסוף הדיון. אני מציע שהחברות הנוגעות בדבר יבדקו לעומק את התקנות ואם יהיה משהו מהותי שצריך לתקן אותו, אנחנו נסמיך את היועצת המשפטית של הוועדה יחד עם היועצת המשפטית של משרד התחבורה לנסות לתקן. אם יתגלה משהו דרמטי, נעצור את זה. 

אודי זוהר:

	דרך אגב, זו תקנה שמחייבת בעיקר אותי ולא את החברות, כי מי שעושה את ההסכמים בין המדינות זה אני. 

אתי בנדלר:

	 אני מבקשת להעיר להצעה של היושב-ראש. אין לי בעיה להכניס שינויי נוסח, ואנחנו עושים את זה לרוב. אם מדובר בשינוי מהותי, הוועדה צריכה לדון בכך ולאשר. אני לא יכולה להיות מוסמכת לעשות שינוי מהותי. אפשר לומר שהאישור ייכנס לתוקף רק ב-15 בינואר, אלא אם כן תתקבל לפני כן בקשה לדיון נוסף. 


היו"ר שלום שמחון:

	אני מקבל את ההצעה. אם נקבל בסוף התהליך הזה הערות מהותיות שייאלצו אותנו לפתוח את הדיון, נפתח אותו, ואם לא - בעוד כשלושה שבועות התקנות ייכנסו לתוקף.

צביה בלאו:

	תקנות 4 ו-5 הן תקנות טכניות.  מדובר בנושא טיסת ראייה מבוקרת. 

	תקנה 4 - תיקון תקנה 71 -	 בתקנה 71(א)(5) לתקנות העיקריות, במקום "משמונה
ק"מ" יבוא "מחמישה ק"מ".

	תקנה 5 - תיקון תקנה 98	-	בתקנה 98(7) לתקנות העיקריות, במקום "8 ק"מ" יבוא 
					"5 ק"מ".

היו"ר שלום שמחון:

	 האם יש הערות לתקנות 4 ו-5? אין הערות ולפיכך אנחנו  מאשרים תקנו אלה. 

צביה בלאו:

	תקנה 6 - תיקון תקנה 163 - 	בתקנה 163 לתקנות העיקריות, תקנת משנה (ד) -
תימחק.

אודי זוהר:

	אני מבקש למשוך את התקנה הזאת. אני רוצה לקיים לגביו דיון נוסף.

היו"ר שלום שמחון:

	אם כך, תקנה 6 נמשכה על-ידי ראש מינהל התעופה האזרחית. 

צביה בלאו:

	  גם תקנה 7 נוגעת לאותו הדבר וגם אותה אנחנו מושכים. 

	תקנה 8 - תיקון תקנה 201 - בתקנה 201 לתקנות העיקריות, בהגדרת "הפעלת כלי טיס בחקלאות", בסופה יבוא: 
	"(4) כיבוי שריפות".

	בהוראת פרק 12 שחלה על הפעלת כלי טיס קטנים ובינוניים היתה את הפונקציה של כיבוי שריפות. הפונקציה הזאת מתאימה יותר לכלי טיס חקלאים, כי פעולת כיבוי שריפות דורשת יותר מיומנות. טייסים כאלה נדרשים ליותר ידע ולכן מתאים יותר לעשות את הפעולה הזאת של כיבוי שריפות בפרק החקלאי. 

יואב לבנה:

	הוספנו את זה לפרק "הפעלה חקלאית" והורדנו את זה מפרק "מוניות אוויר".

אתי בנדלר:

	 המשמעות היא שכיבוי שריפות הוא חלק ממה שנקרא "הפעלת כלי טיס בחקלאות". מה המשמעות של זה?


צביה בלאו:

	  המשמעות של זה היא שנדרשת יותר מיומנות להפעלה ושזה נגרם מהפרק ה-12, שזה לפי תקנה 230 לתקנות העיקריות.

אתי בנדלר:

	 המשמעות היא שמי שמפעיל כלי טיס בחקלאות יצטרך להיות מיומן בכיבוי שריפות?

יואב לבנה:

	כן. זה מה שקורה בפועל. 

אודי זוהר:

	זה אומר שמי שמחזיק רשיון למוניות אוויר לא יוכל לעשות כיבוי שריפות, כי המיומנות הנדרשת היא הרבה יותר גבוהה, שכן מדובר בטיסה מסוכנת.

היו"ר שלום שמחון:

	האם יש הערות לתקנה 8? אין הערות ולכן אנחנו מאשרים את תקנה 8.

צביה בלאו:

	תקנה 9 - תיקון תקנה 208 - בתקנה 208(ב) לתקנות העיקריות, במקום פסקה (6) יבוא: 
		"(6) המדינה החברה בה רשום כלי הטיס העבירה למדינה את תפקידיה
וחובותיה באשר לתפעולו המבצעי של כלי הטיס, לציוד הרדיו שלו, לאחזקתו
ולצוותו, כמפורט בתקנה 48א".

	זה מתקשר לסעיף 48 שמדבר על הסכמי חכירה. 

היו"ר שלום שמחון:

	אנחנו מאשרים את תקנה 9.  דיברנו גם על תקנה 10 וגם תקנה זו מאושרת. 

צביה בלאו:

	  תקנה 11 - תיקון תקנה 268 - בתקנה 268(ב) לתקנות העיקריות, בסופה יבוא "או אם כלי הטיס הוא מסוג אווירון המונע במנוע טורבינה". 

עמרי טלמון:

	זה המוקש שדיברתי עליו בתחילת הדיון. בתקנה הנוכחית מוגדר שצוות מטוס צריך להיות או הצוות המינימלי שקבע היצרן ואושר באישור סוג של מטוס, או במטוסים עם תצורה של עשרה מושבים ומעלה, חוץ ממושבי הטייסים, שני טייסים. עכשיו מוסיפים לזה את המילים: או אם כלי הטיס הוא מסוג אווירון המונע במנוע טורבינה". כלומר, ברגע שיש אווירון המונע במנוע טורבינה, צריך שני טייסים. זה מה שכתוב.  

יש לזה משמעויות. בקלוב התעופה למשל יש לנו מועדון צניחה חופשית. את הצנחנים מביאים במטוס מסוג ססנה קרוואן שיש לו מנוע טורבו ומטיס אותו טייס אחד. הוא עולה מעל חוף הבונים, זורק את הצנחנים ויורד חזרה. לפי התקנה הזאת צריך שני טייסים. דוגמה נוספת - ה"סייפן" הוא הליקופטר קטן עם ארבעה מושבים, כולל הטייס, ומה לעשות, יש לו מנוע טורבו מדחף. לפי התקנה הזאת צריך להוריד נוסע ולשים במקומו טייס. אם אני רוצה ללמוד לטוס על מטוס עם שני מנועי טורבו, אני לא יכול לעשות את זה, כי צריך שני טייסים. 


אודי זוהר:

	אני רוצה לדון בזה שוב ולכן אני מושך את התקנה. 

צבי גנישר:

	גם התעשייה האווירית מתנגדת לתקנה הזאת. אנחנו  מתכוונים להיכנס עתה לפיתוח כלי  טיס מסוג שנקרא "מונית אוויר". זה כלי טיס במשקל קל עם שני מנועי טורבינה ומיועד לשאת ארבעה נוסעים.

אתי בנדלר:

	 האם להגדרה "מנוע טורבינה" שבתקנה 1 ושכבר אושרה יש השלכה לתקנות נוספות או רק לתקנה 11 המוצעת?

יואב לבנה:

	יש השלכה גם לתקנות נוספות.

עמרי טלמון:

	אני  מציע להשהות את אישור תקנה 1 עד שתיבדק כל הסוגיה. 

צביה בלאו:

	 תקנה 12 - תיקון תקנה 286 - בתקנה 286 לתקנות העיקריות -
			(1) בתקנה  משנה (א), הסיפא הפותחת במילים "העונה על דרישות פרק
משנה 0" - תימחק;
(2) תקנת משנה (ב) - בטלה;
(3) במקום תקנת משנה (ג) יבוא:
	"(ג) בכל הנוגע למערכת, יכלול ספר עזר לטיסה של אווירון -
		(1) נהלים מתאימים לגבי -
			(א)שימוש בציוד;
			(ב) פעולות אנשי צוות האוויר בכל הנוגע
לציוד;
(ג) ניתוק במקרים של פעולה לא רגילה ובמצב
חירום;
					(2) ציון כל מקורות הקלט האמורים לפעול".

			(4) אחרי תקנת משנה (ה) יבוא:
"(ו) תוקפה  של  תקנה  זו  עד  יום  י"ח באדר ב' התשס"ה (29 במרס 2005)".

	מדובר במערכת אזהרה מפני קרבת קרקע. זו אחת התקנות הבטיחותיות בהמלצת ה- ICAO.

אתי בנדלר:

	 מדוע אתם מבקשים שהיא תפקע בעוד שלושה חודשים?

יואב לבנה:

	יש מכשור אחר שנכנס תחתיה. 


אתי בנדלר:

	 אני  מבקש להבין את משמעות התקנה המוצעת. האם המערכות האלה שמנויות בתקנה הזאת, השינוי המבוקש, דורש להכניס מערכות נוספות או ציוד נוסף שלא יהיה בו צורך בחודש מרץ?

יואב לבנה:

	כן.

אתי בנדלר:

	 אתם מבקשים שישקיעו לחודשיים וחצי?

יואב לבנה:

	זה לא רלוונטי למטוסים גדולים וחברות גדולות, אלא רק חברות קטנות ומסחריות. זו תקנה שנכפתה עלינו על-ידי ה-ICAO. 

אתי בנדלר:

	 האם יהיו כלי טיס כאלה או אחרים שיצטרכו להכניס מאישור התקנה הזאת מכשור מסוים שהם לא יזדקקו לו ב-1 באפריל?

יואב לבנה:

	לא. מה-1 באפריל הם יצרכו להכניס מכשור שימשיך לשמש אותם. 

אתי בנדלר:

	 אם כך, מדוע אתה מבקש את שהתקנה הזאת תפקע ב-29 במרץ 2005?

יואב לבנה:

	כי סוג המכשור משתנה. מכשור שמשמש היום יפסיק להיות תקף באפריל 2005.

אודי זוהר:

	אתה רוצה שעכשיו יתקינו משהו שיפסיק להיות תקף באפריל?

יואב לבנה:

	לא. יש מכשור חדש שמחליף אותו. 

אתי בנדלר:

	 אז למה להכניס בינתיים מכשור שלא יהיה בו צורך בעוד שלושה חודשים?

היו"ר שלום שמחון:

	אנחנו לא מאשרים את תקנה 12. 


צביה בלאו:

	  תקנה 13 - הוספת תקנה 286א - אחרי תקנה 286 לתקנות העיקריות יבוא:

	"מערכת אזהרה ומודעות לפני השטח" - 286א. 
		(א) לעניין אווירונים שיוצרו לאחר יום ט"ז בניסן התשס"ב (29 במרץ 2002)
יחולו הוראות אלה:

	(1) לא יפעיל אדם אווירון המונע במנוע טורבינה שתצורת מושבי
הנוסעים המורשית שלו, למעט מושבי הטייסים, היא של יותר מתשעה מושבים, אלא אם כן האווירון מצויד במערכת אזהרה ומודעות לפני השטח (an approved terrain awarness and warning system) (בתקנה זו - מערכת TAWS)) העונה לדרישות ציוד מסוג class A in TSO-C151; מכשור האווירון חייב לכלול גם תצוגה חזותית מונעת של מצב פני השטח;

	(2) לא יפעיל אדם אווירון המונע במנוע טורבינה שתצורת מושבי
הנוסעים המורשית שלו, למעט מושבי הטייסים, היא של שישה עד תשעה מושבים, אלא אם כן האווירון מצויד במערכת TAWS העונה, לכול הפחות, לדרישות ציוד מסוג class B in (TSO) - C151.
	
	(ב) לעניין אווירונים שיוצרו לפני יום ט"ז בניסן התשס"ב (29 במרס 2002) יחולו הוראות
אלה:
		(1) לא יפעיל אדם אווירון המונע במנוע טורבינה שתצורת מושבי
הנוסעים המורשית שלו, למעט מושבי הטייסים, היא של יותר מתשעה מושבים, אחרי יום י"ח באדר ב' התשס"ה (29 במרס 2005), אלא אם כן האווירון מצויד במערכת TAWS העונה לדרישות מסוג class A in TSO-C151; מכשור האווירון חייב לכלול גם תצוגה חזותית מונעת של מצב פני השטח;

(2) לא יפעיל אדם אווירון המונע במנוע טורבינה שתצורת מושבי הנוסעים המורשית שלו, למעט מושבי הטייסים, היא של שישה עד תשעה מושבים, אחרי יום י"ח באדר ב' התשס"ה (29 במרס 2005), אלא אם כן האווירון מצויד במערכת TAWS העונה, לכול הפחות, לדרישות ציוד מסוג class B in TSO - C151.

	(ג) ספר עזר לטיסה של אווירון יכלול, בכל הנוגע למערכת ה-TAWS, נהלים מתאימים
לגבי -
	(1) השימוש במערכת;
	(2) פעולות אנשי צוות האוויר הנדרשות עם קבלת אזהרות קוליות או
חזותיות ממערכת ה-TAWS".

עמרי טלמון:

	אני מתייחס בעיקר למטוסים מתחת ל-5,700 ק"ג. כאמור, קיבלתי את התקנות האלה ביום שישי וקשה לי להתייחס אליהן, כי  בעולם הגדול יש חופשת כריסמס ולכן אנשי הקשר שיש לנו בארצות הברית, ב-GAA וב-ICAO אינם זמינים. לפיכך אני מדבר מהזיכרון, אני לא בטוח - הואיל וגם רופא המינהל הגדיר אותי כ"חטיאר" - אבל אני אשתדל. העתיקו כאן את התקנות של ה-FAA. כמה זמן מראש הם נתנו לטייסים?

יואב לבנה:

	התקנה הזאת ידועה שנתיים לכול המפעילים הרלוונטיים.


עמרי טלמון:

	היא לא ידועה כתקנה ישראלית, אלא כתקנה אמריקנית. 

יואב לבנה:

	טיוטה הועברה למפעילים כבר לפני שנתיים. 

עמרי טלמון:

	אבל היא לא היתה בתוקף. הזירה שלנו היא אירופה ולא הצלחתי לברר מה המצב באירופה. לידיעתי זה לא אומץ שם. מלבד זאת, מינהל התעופה האזרחית לא יכול להיות שוטר של כל העולם. זו אחריותו של מפעיל ואם הוא רוצה לטוס לאירופה, שיתאים לתקן האירופאי.  מדובר במערכת שעולה 30,000 דולר ולפחות שלושה חודשי התקנה. 

היו"ר שלום שמחון:

	מאחר שמדובר פה בהרבה מאוד חומר שגם לי קשה לקלוט אותו, אני לא בטוח שאני יכול להרשות לעצמי לאשר משהו שאני לא מבין אותו.  לפיכך אנחנו נעצור כאן. 

אתי בנדלר:

	אם צריך ציוד יקר אין לי בעיה עם זה, השאלה היא אם צריך ציוד יקר רק לתקופה מוגבלת. 

אודי זוהר:

	השאלה שלך לגבי התקופה המוגבלת נכונה. תקנה 13 מחליפה למעשה את תקנה 12. 

היו"ר שלום שמחון:

	אני מציע שתעברו על התקנות עם כל החברות הרלוונטיות, תצמצמו את חילוקי הדעות ותחזרו לוועדה. 

אודי זוהר:

	הדיאלוג עם החברות אינו הבעיה. 

אתי בנדלר:

	 אני מזכירה שלא נשמעו דברי הסבר לגבי תקנה 13, היא רק נקראה, כך שלמעשה הוועדה בעצם לא דנה בתקנה הזאת. 

היו"ר שלום שמחון:

	אני מודה לכולם, הישיבה נעולה. 



-	-	-	-	-	-	-	-	


הישיבה ננעלה בשעה 11:20
